**1-дәріс.**

**Бюджеттік аударымдар туралы түсінік**

**Дәрістің мақсаты:** Бюджеттік аударымдар туралы түсінікбойынша оқып үйрету

**Дәрістің жоспары:**

1. **Қазақстан Республикасының салық жүйесі, салық механизмі.**
2. **ҚР салықтардың атқаратын қызметтері.**
3. **Бюджеттік төлемдер есебінің қажеттілігі мен жалпы сипаттамасы.**

**Дәрістің мазмұны:**

Салықтар – мемлекет біржақты тәртіппен заң жүзінде белгіленген, белгілі-бір мөлшерде жүргізетін, қайтарымсыз және өтеусіз сипатта болатын бюджетке төленетін міндетті ақшалай төлемдер.Салықтар – шаруашылық жүргізуші субъектілердің, жеке тұлғалардың мемлекетпен екі арадағы мемлекеттік орталықтандырылған қаржы көздерін құруға байланысты туындайтын қаржылық қатынастарды сипаттайтын экономикалық категория.

Салықтардың экономикалық мәні мынада:

- біріншіден, салықтар  шаруашылық жүргізуші субъектілер мен халық табысының  қалыптасуындағы қаржылық  қатынастардың бір бөлігін көрсетеді.

- екіншіден, шаруашылық жүргізуші субъектілер мен халық табысының белгілі бір мөлшерін мемлекет үлесіне жинақтап, жиынтықтаудың қаржылық қатынастарын көрсетеді.

Салықтар – мемлекет қаржысының тұрақты қайнар көзі. Мемлекет салықтарды экономиканы дамыту, тұрақтандыру барысында қуатты экономикалық тетік ретінде пайдаланады.

Нарықтық эколномиканың қалыптасу кезеңінде салық салу саясатының негізгі бағыты – салық жүйесін құру және оның тиімді қызмет етуіне мүмкіншілік беретін  салық механизмін іске асыру. Салық салудың әдістері мен жолдары, салық салудың негізгі қағидалары, салық салуды ұйымдастыру салық механизміне жатады.

       Қандай да бір механизмнің құрамында бірнеше тетіктер мен элементтер болады. Сол сияқты салық механизмі де белгілі бір салық элементтерінен тұрады. Салық салу элементтері мыналар: субъект, объект, салық көзі, салық ставкасы, салық өлшем бірлігі, салық жеңілдіктері, салық төлеу мерзімі мен тәртібі, салық төлеушінің және салық қызметі органдарының құқықтары мен міндеттері, салық төлеуін бақылау, салықтық жазалау шаралары. Осы элементтерге жеке-жеке тоқталатын болсақ:

       Салық төлеуші (субъект) -  салықты және бюджетке төленетін басқа да міндетті төлемдерді төлеу жөніндегі заңды міндеті бар тұлға. Қазақстан Республикасының салық төлеушілері:

       1) резидент және  резидент емес заңды тұлғалар;

       2) Қазақстан Республикасының азаматтары, шетел азаматтары және азаматтығы жоқ адамдар болып жіктеледі.

Салық объектісі – заң жүзінде негізделген салық салуға  негіз болатын табыс, мүлік, қызмет көрсету, ақшалай операциялар және тағы да басқа көптеген тауарлық – материалдық игіліктер.

       Салық көзі – салық салынатын табыс. Салық салынатын табыс жылдық жиынтық  табыс  пен шегерімдердің айырмасы ретінде анықталады.

       Салық ставкасы – бір өлшем бірлігінен алынатын салық мөлшері. Ставкалар тұрақты немесе пайыз нысанында белгіленеді. Пайыздық салық ставкасы прогрессивтік, регрессивтік және пропорционалдық (тұрақты) болып бөлінеді.

Прогрессивтік ставкалар салық салынатын табыстың өсуіне сәйкес ұлғайып отырады.

Пропорционалды ставкалар керісінше, салық салынатын  табыстың мөлшеріне  байланыссыз тұрақты пайызбен  тағайындалады.

Регрессивті салық ставкасы – салық салынатын  табыс мөлшерінің өсуіне қарай салық ставкасының төмендеуі.

Тұрақты салық ставкасы салық объектісінің  көлемінен тәуелсіз бірыңғай сома түрінде белгіленеді.

Салық өлшем бірлігі – есептеу үшін берілген  салық объектісінің өлшем бірлігі.

         Салық жеілдіктері  заңға сәйкес салық төлеушіні бірітіндеп немесе салық төлеуден толық босату. Салық жеңілдіктеріне салықтан  толық босатылатын, салық салынбайтын минимум, шегерістер, салық ставкасын төмендету, салық төлеу мерзімін ұзарту тағы да басқалары жатады. Салық төлеуші шегерімдерді жылдық жиынтық табыс алумен байланысты шығыстарды растайтын құжаттары болған кезде жүргізіледі.

       Салықты төлеу мерзімі – салықтар мен басқа да міндетті төлемдердің бюджетке төлену уақыты.

       Салық төлеу тәртібі – белгіленген мерзімде салықты төлеген кезде алдымен бюджетке қандай салықтар төлеу керек екенін, яғни төлеу кезіндегі белгілі бір дәйектілікті белгілейді.

       Салық төлеушілердің құқығы:

* қолданылып жүрген салық және бюджетке төленетін басқа да міндетті төлемдер туралы, салық заңдарындағы өзгерістер туралы салық қызметі органдарынан ақпарат алу;
* салық қатынастары мәселелері бойынша өз мүдделерін қорғау және оны өзі, не өз өкілі арқылы білдіру;
* салық  бақылауы нәтижелері бойынша салық және бюджетке төленетін басқа да міндетті төлемдерді есептеу мен төлеу жөнінде салық қызметі органдарына  түсіндірме табыс ету;
* салық бақылауы нәтижелерін алу;
* жеке шотынан салық міндеттемелерінің орындалуы бойынша бюджетпен есеп айрысудың жай-күйі туралы көшірме алу;
* Салық Кодексінде және Қазақстан Республикасының басқа да заң актілерінде белгіленген тәртіппен салықтық тексеру актілері бойынша хабарламаға және салық қызметі органдары лауазымды адамдарының әрекетіне (әрекетсіздігіне) шағым жасау;
* салық құпиясының сақталуын талап ету;
* салық салуға қатысы жоқ ақпарат пен құжаттарды табыс етпеу.

       Салық төлеушінің міндеттері:

* салық міндеттемелерін дер кезінде және толық көлемінде орындау;
* салық қызметі органдарының анықталған салық заңдарын бұзушылықтарды жою туралы заңды талаптарын орындау, сондай-ақ қызметтік міндеттерін атқаруы кезіндегі заңды қызметіне кедергі жасамау;
* нұсқама негізінде салық қызметі органдары лауазымды адамдарының салық салу объектісі және салық салумен байланысты объект болып табылатын мүлікті тексеруіне жол беру;
* салық есептілігі мен құжаттарды заңға сәйкес тәртіптен табыс ету;

Салық базасы есептеу көрсеткіші мысалы ҚҚС – ақшалай түрде болса, жер салығы - өкілетті орган бекіткен жер көлемі. Салық ставкасы ҚҚС – 12 % ИПН – 10%, жер салығы бойынша жер бонитетіне байланысты өкілетті орган бекіткен ставка.

Салық есептеу мерзімі төлеу мерзімі әр салық түріне қарай республика, жергілікті, тсс. жылдық, айлық, кварталдық болып бөлінеді .

Салық міндеттемелері:

-қолма -қол ақша түрінде;

-қолма -қол ақшасыз түрінде;

- зачет

Егер штраф бір салық түрі бойынша болса арыз жазу қажет етпейді, егер басқа салық түрінен болса ЖТС немесе әлеуметтік салық толеу қажет болса арыз жазылады,10 жумыс күні ішінде жүзеге асырылады.

Салық міндеттемесі дер кезінде орындалмаған жағдайда оны тездету амалдары:

1. салық сомасына өсімпұл есептеу
2. банкте есеп шоттарын жабу;
3. касса бойынша операциялар тоқтату;
4. кәсіпорын мүлкіне шек қою.

Өсімпұл төлеу мерзімі асып кеткен салық міндеттемелеріне есептелінетін заңды түрде белгіленген төлем, ол Ұлтық банк бекітілген ставка рефинансирования бойынша есептелінеді.

       Салықты төлеуді бақылау – салық заңдарының  орындалуын, мемлекетке түсетін салықтар мен басқа да міндетті төлемдерді есептеу дұрыстығын және олардың уақытылы төлену мәселелері бойынша заңды және жеке тұлғаларды тексеру. Салықты төлеуді басқаруды тек қана салық қызметі органдары жүзеге асырады.

       Салық салу қағидалары:

       Салық механизмінің қызметі белгілі қағидаларға сүйеніп іске асырылады. Қазақстан Республикасының Салық Кодексі салық ісін мынадай қағидаларға негізделіп жүргізілуін талап етеді:

* міндеттілік қағидасы бойынша салық төлеуші салықтық міндетін  толық және белгіленген мерзімде орындауы тиіс.
* нақтылық қағидасы бойынша Қазақстан Республикасындағы бюджетке төленетін төлемдер мен салықтар нақты болуы тиіс.
* әділеттілік қағидасы бойынша Қазақстан Республиикасында салық салу жалпыға бірдей және міндетті болады, жеке түрдегі жеңілдік жасауға рұқсат етілмейді.
* біртұтастылық қағидасы бойынша Қазақстан Республикасы аумағында жалпыға бірдей салық жүйесі қолданылады.
* жариялылық қағидасы бойынша салықты реттеуші нормативтік құқықтық кесімдер ресми басылымдарда жарық көреді.

       Салықтардың мәнін толық түсіну үшін  олардың экономикалық маңызын түсіну қажет. Ал салықтардың  экономикалық маңызы олардың атқаратын қызметіне тікелей қатысты.

       Салықтардың мынадай негізгі қызметтері бар:

* фискалдық
* реттеушілік
* бақылаушылық

       Салықтардың бірінші қызметі – фискалдық немесе бюджеттік қызмет. Бұл қызмет арқылы мемлекеттік бюджеттің кіріс бөлімі құрылып, салықтардың қоғамдық міндеті артады. Себебі, салықтар  мемлекеттік бюджеттің кірісін топтастыра отырып, әлеуметтік, әскери, қорғаныс, тағы басқа да шаралардың іске асуын қамтамасыз етеді

       Салықтардың екінші маңызды қызметі ол, реттеушілік қызметі.

       Реттеушілік қызметі салық механизмі арқылы іске асырылады. Оның ішіндегі негізгі тетіктер салық ставкалары мен салық жеңілдіктері. Салықтық реттеудің тетіктері тек қана өндірістің дамуын  реттеп қана қоймай, сонымен қатар ақша және баға саясаты, шетелдік инвесторларды ынталандыру, шағын және кіші кәсіпкерлікті дамыту жұмыстарын жүзеге аысруы қажет.

       Салықтардың келесі негігі қызметі ол бақылаушылық қызметі, яғни салықтық бақылау.

       Салықтардың бақылаушылық қызметі арқылы  салық механизмінің қызмет етуінің тиімділігі бағаланады, қаржы ресурстарының қимылына бақылау ісі жүргізіледі, салық жүйесі мен бюджет  саясатын жетілдіру жолдары қарастырылады. Салықтық  бақылауды тиімді жүргізу арқылы салықтық тәртіпті қатаң сақтау, салық төлеушілердің заңға сәйкес төлейтін салықтары мен алымдарын толық және уақытылы бюджетке төлеп отыруы қамтамасыз етіледі.

Салық ісін тиімді ұйымдастыру мақсатында  салықтарды белгілі топтарға бөліп жіктейміз.

       Салықтарды мынадай ерекшелік белгілері бойынша жіктейміз:

* 1. Салық салу объектісіне байланысты;
  2. Қарауына қарай;
  3. Салық салу органына байланысты;
  4. Экономикалық ерекшелігіне байланысты;
  5. Салық салу объектісін бағалау дәрежесіне қарай;

       Салық салу объектісіне қарай салықтар тікелей және жанама салықтар болып жіктеледі.

       Тікелей салықтар тікелей табысқа немесе мүлікке салынады.

       Тікелей салықтарға мынадай салықтар жатады:

* корпорациялық табыс салығы;
* жеке табыс салығы;
* жер салығы;
* көлік құралдарына салынатын салық;
* мүлік салығы;
* жер қойнауын пайдаланушыларға салынатын салық;
* әлеуметтік салық.

       Жанама салықтарды тұтынушы төлейді. Тауар немесе қызмет бағасына алдын ала салық енгізілгендіктен, іс жүзінде оны бюджетке сатушы аударады.

       Жанама салықтарға мыналар жатады:

* қосылған құнға салынатын салық;
* акциздер;

       Бюджетке түскен соң қолданылатын белгісіне қарай салықтар жалпы және  арнайы болып жіктеледі.  Жалпы салықтар бюджетке түскен соң, жалпы мақсатта жұмсалады. Оған корпорациялық табыс салығы, қосылған құнға салынатын салық және т.б.

       Арнайы салықтар бюджетке түскен соң, алдын ала белгіленген нақты шараларға жұмсалды. Мысалы, көлік құралдарына салынатын жол қорын  құруға жұмсалады.

       Салық салу органына байланысты салықтар жалпы мемлекеттік және жергілікті болып бөлінсе, экономикалық белгісіне қарай табысқа салынатын салық және тұтынуға салынатын салық болып жіктеледі.

       Табысқа салынатын салықтар салық  төлеушінің кез келген салық салынатын объектісінен түсетін табысынан  алынады. Олардың санатына мына салықтар кіреді: табыс салығы, пайдаға салынатын салық.

       Тұтынуға салынатын салықты салық төлеуші тауар немесе қызмет құнын төлеген кезде төлейді. Оған қосылған құнға салынатын салық пен акциздер жатады.

       Салық салу объектісін бағалау дәрежесіне қарай  салықтар нақтылы және дербес болып бөлінеді.

       Нақтылы салықтар салық төлеушінің салық салынатын объектісінің сыртқы белгісіне қарай салынады. Оған жер салығы, мүлік салығы жатады.

       Дербес салықтар салық төлеушінің салық салынатын объектісінен алатын табыс мөлшеріне байланысты салынады. Оған корпорациялық табыс салығы, жеке  табыс салығы жатады.

**Әдебиет:**

1.«Бухгалтерлік есеп пен қаржылық есептулік туралы» Қазақстан Республикасының заңы (4.10.2017жыл бойынша өзгертулер мен толықтыруларға сәйкес)

2. Салық және бюджетке төленетiн басқа да мiндеттi төлемдер туралы (Салық кодексi) 2017 жылғы 25 желтоқсандағы № 120-VІ ҚРЗ

3. Салық және салық салу : [Мәтін] : оқу құралы / С. Т. Жакипбеков, А. С. Канатов ; ҚР Білім және ғылым м-гі. - Алматы : EXLIBRIS, 2016. - 206 б.